Document ID: 32006D0077

DEĊIŻJONI TAL-KUMMISSJONI
tat-23 ta' Diċembru 2005
li twaqqaf Grupp ta' Livell Għoli dwar il-Kompetittività, l-Enerġija u l-Ambjent
(2006/77/KE)
IL-KUMMISSJONI TAL-KOMUNITAJIET EWROPEJ,
Wara li kkunsidratt-Trattat li jistabbilixxi l-Komunità Ewropea,
Billi:
(1)
L-Artikolu 2 tat-Trattat li jistabbilixxi l-Komunità Ewropea assenja lill-Komunità u lill-Istati Membri l-missjoni li jinkoraġġixxu l-iżvilupp armonjuż, ibbilanċjat u sostenibbli ta' l-attivitajiet ekonomiċi, livell għoli ta' impjieg u ta' ħarsien soċjali, l-ugwaljanza bejn l-irġiel u n-nisa, it-tkabbir sostenibbli li ma jkunx inflazzjonarju, grad għoli ta' kompettitività u konverġenza fl-operazzjoni ekonomika, livell għoli ta' protezzjoni u titjieb fil-kwalità ta' l-ambjent, it-titjieb tal-livell ta' l-għixien u tal-kwalità tal-ħajja u l-koeżjoni ekonomika u soċjali u s-solidarjetà bejn l-Istati Membri.
(2)
Skond il-Komunikazzjoni mill-Kummissjoni bit-titlu L-Implimentazzjoni tal-Programm Komunitarju ta' Liżbona - Qafas ta' Politika għat-Tisħiħ ta' l-industrija tal-manifattura ta' l-UE - lejn strateġija aktar integrata għall-politika industrijali (1), il-Kummissjoni ħabbret l-intenzjoni li titlob għall-parir ta' Grupp ta' Livell Għoli dwar il-kompetittività, l-enerġija u l-ambjent, b'mod partikolari dwar l-industriji tal-prodotti bażiċi u intermedji.
(3)
Il-Grupp ta' Livell Għoli għandu jiġi mfassal biex jikkontribwixxi għall-istħarriġ tar-rabtiet bejn il-politiki industrijali, ta' l-enerġija u ta' l-ambjent u biex jiżgura l-koerenza ta' l-inizjattivi individwali, waqt li jtejjeb kemm is-sostennibilità u l-kompetittività; u jikkontribwixxi, permezz ta parteċipazzjoni bbilanċjata ta' partijiet interessanti relevanti, biex joħloq qafas regolatorju stabbli u prevedibbli fejn il-kompetittività, l-enerġija u l-ambjent jmorru id f'id, l-aktar meta jibnu fuq il-kontribut mir-riċerka f'dan il-qasam.
(4)
Il-Grupp ta' Livell Għoli għandu jġib flimkien rappreżentattivi mill-Kummissjoni, l-Istati Membri, il-Parlament u l-partijiet interessati relevanti, partikolarment mill-industrija u s-soċjetà ċivili, inter alia, il-konsumaturi, it-trejdjunjins, l-NGOs u r-riċerka/l-akkademja.
(5)
Il-Grupp ta' Livell Għoli dwar il-kompetittività, l-enerġija u l-ambjent għalhekk għandu jitwaqqaf u għandhom jiġu ddettaljatit-termini ta' referenza u l-istrutturi tiegħu.
IDDEĊIDIET KIF ĠEJ:
Artikolu 1
Grupp ta' Livell Għoli minn hawn 'il quddiem msejjaħ “il-grupp” huwa b'dan mwaqqaf mill-Kummissjoni.
Artikolu 2
Mandat
Il-mandat tal-grupp għandu jindirizza l-kwistjonijiet li jinvolvu interrelazzjoni tal-politiki ta' l-ambjent tal-kompetittività, u ta' l-enerġija. Il-mandat jingħata għal sentejn: jista' jiġi estiż permezz ta' Deċiżjoni tal-Kummissjoni.
Il-grupp għandu jipprovdi pariri, fl-iktar format xieraq, indirizzati lil dawk li jfasslu l-politika fil-livell Komunitarju u nazzjonali, lill-organizzazzjonijiet ta' l-industrija u tas-soċjetà ċivili.
Artikolu 3
Kompożizzjoni - Ħatra
1. Il-membri tal-grupp se jinħatru minn persuni ta' livell għoli b'kompetenzi u responsabbilità fl-oqsma ta' l-industrija, l-enerġija u l-ambjent.
2. Il-grupp se jkun fih sa 28 membru.
3. Se tapplika d-dispożizzjoni li ġejja:
-
il-membri jinħatru għall-kompetenza tagħhom fuq kapaċità personali. Kull membru tal-grupp se jinnomina rappreżentattiv personali għal sotto-grupp ta' tħejjija minn hawn il-quddiem msejjaħ is-sotto-grupp “sherpa”;
-
il-membri tal-grupp se jibqgħu fil-kariga sa meta jirriżenjaw, sa meta jiġu sostitwiti jew sa meta jintemmilhom il-mandat;
-
il-membri li ma jkunux jistgħu jikkontribwixxu effettivament għad-deliberazzjonijiet tal-grupp, li jirriżenjaw jew li ma jirrispettawx il-kundizzjonijiet stabbiliti fl-ewwel punt ta' dan l-artikolu jew l-Artikolu 287 tat-Trattat li jistabbilixxi l-Komunità Ewropea jistgħu jiġu sostitwiti għall-bqija taż-żmien tal-mandat tagħhom;
-
l-ismijiet tal-membri maħtura individwalment huma ppubblikati fuq is-sit ta' l-Internet tad-Direttorat Ġenerali ta' l-Intrapriża u l-Industrija u/jew fil-Ġurnal Uffiċjali ta' l-Unjoni Ewropea, serje C. L-ismijiet tal-membri huma miġbura, pproċessati, u ppubblikati, skond id-dispożizzjoni tar-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' l-individwi fir-rigward ta' l-ipproċessar ta' data personali mill-istituzzjonijiet u l-korpi tal-Komunità u dwar il-movement liberu ta' dak id-data (2).
Artikolu 4
Operazzjoni
1. Il-grupp huwa ppresedut mill-Kummissjoni.
2. Is-sotto-grupp “sherpa” se jħejji diskussjonijiet, dokumenti ta' pożizzjoni u pariri għall-azzjonijiet u/jew il-miżuri ta' politika li jridu jiġu approvati mill-grupp; se jaħdem f'kuntatt mill-qrib mas-servizzi tal-Kummissjoni.
3. Il-grupp se jfittex kontribut mill-esperti u l-partijiet interessati permezz ta' arranġamenti ad-hoc u jistgħu jwaqqfu numru limitat ta' gruppi ad-hoc biex jeżaminaw mistoqsijiet speċifiċi skond it-termini ta' referenza stabbiliti mill-grupp; malli dawn ikunu ntlaħqu, il-gruppi ad-hoc jiġu xolti.
4. Il-Kummissjoni tista' tistaqsi esperti jew osservaturi b'kompetenza speċifika dwar suġġett fuq l-aġenda biex jipparteċipaw fid-deliberazzjonijiet tal-grupp jew tal-gruppi ad-hoc, jekk dan jinħtieġ jew huwa siewi.
5. Informazzjoni kunfidenzjali miksuba bil-parteċipazzjoni fil-proċess ta' deliberazzjoni tal-grupp jew tal-gruppi ad-hoc m'għandhiex tinkixef.
6. Il-grupp, is-sotto-grupp “sherpa” u l-gruppi ad-hoc normalment jiltaqgħu fis-sede tal-Kummissjoni skond il-proċeduri u l-iskeda stabbilita minnha. Il-Kummissjoni tipprovdi servizzi segretarjali.
7. Il-grupp jiddeċiedi fuq il-punti li għandhom jiġu inklużi fuq l-aġenda għad-diskussjoni.
8. Il-Kummissjoni tista' tippubblika, fil-lingwa oriġinali tad-dokument ikkonċernat, kwalunkwe sommarji, konklużjonijiet, jew konklużjoni parzjali jew dokument ta' ħidma tal-grupp.
Artikolu 5
L-ispejjeż tal-laqgħat
Il-Kummissjoni se tħallas lura l-ispejjeż tal-vjaġġ u ta' l-akkomodazzjoni għall-membri, ix-sherpas, l-esperti u l-osservaturi f'konnessjoni ma' l-attivitajiet tal-grupp skond id-dispożizzjonijiet fis-seħħ fil-Kummissjoni. Il-membri tal-grupp, is-sotto-grupp “sherpa” u l-gruppi ad-hoc mhumiex se jitħallsu għal dmirijiethom.
L-ispejjeż tal-laqgħat se jintraddu lura fi ħdan il-limiti ta' l-appropjazzjonijiet allokati lid-dipartiment kkonċernat skond il-proċeduri annwali għall-allokazzjonijiet tar-riżorsi.
Artikolu 6
Dħul fis-seħħ
Din id-deċiżjoni se tieħu effett fil-ġurnata tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmul fi Brussell, it-23 ta' Diċembru 2005.

Labels: 4
1
19
14
20
15